**צביקה הדר** (נולד ב-7 באפריל 1966, י"ז בניסן ה'תשכ"ו) הוא קומיקאי, שחקן, מפיק, מנחה טלוויזיה, שדרן רדיו וסטנדאפיסט ישראלי. זוכה חמישה פרסי מסך הזהב. הוא מרבה לשתף פעולה עם חברת טדי הפקות. בין תוכניותיו הבולטות נמנות "הקומדי סטור", "שמש" ו"כוכב נולד" ובעונה הראשונה של "הכוכב הבא".

ביוגרפיה
--------

נולד בשם **צבי פְרוּכְטֶר** בשכונה ד' שבבאר שבע, להורים שעלו מרומניה ב-1963. בוגר בית הספר מקיף א' שבעיר הולדתו. בשירותו הצבאי שירת כקצין במערך הנ"מ, והגיע במהלך שירות המילואים שלו לדרגת רב-סרן.

לאחר שירותו הצבאי, הדר פנה ללימודי תיאטרון ומשחק באוניברסיטת תל אביב.

ב-19 בספטמבר 2012, הדר עבר דום לב והובהל לטיפול נמרץ בבית החולים איכילוב. בעקבות האירוע, הדר עבר צנתור והפך לפרזנטור של קופת חולים מאוחדת.

### בתיאטרון ובבידור

במקביל ללימודי המשחק באוניברסיטת תל אביב, החל הדר להופיע במופעי בידור נונסנס וסטנד-אפ במסגרת קבוצת ה"קומדי סטור" של יואב גרוס ב"בית ציוני אמריקה" בתל אביב. לאחר מכן, יצא במופע בימתי, "כשצביקה פגש את חנה", יחד עם השחקנית חנה לסלאו.

השתתף בפסטיגל בשנת 2000 כשחקן ראשי לצד מיכל ינאי ובשנת 2001 כשחקן ראשי לצד גלית גיאת.

בשנת 2005, היה המנחה הראשי של מופע הפזמונים "שיר נולד", יחד עם תום אבני ואגם רודברג.

הדר שיחק במחזות "היי רמונה" בתיאטרון הקאמרי, ב"השקרן" בתיאטרון חיפה, ב"ברנשים וחתיכות" בתיאטרון בית ליסין, במחזמר "גריז" בתפקידים הראשיים וכן ב"עלי בבא וארבעים השודדים", ב"שלושת המוסקיטרים", ב"אלאדין" ועוד.

בשנת 2010 השתתף במופע "לילה מטורף בפסטיגל", בתפקיד דיאבלו.

ב-2015 השתתף במחזמר "המכבים", שם שיחק את דמותו של אנטיוכוס. ב-2016 הנחה את חגיגות האליפות של קבוצת הכדורגל האהודה עליו, הפועל באר שבע. הדר הנחה גם את האליפות השנייה ב-2017 ואת השלישית ב-2018.

בחנוכה 2017 החל להשתתף במחזמר "סביב העולם בשמונים יום" לצד הראל סקעת, רוני דלומי וחנה לסלאו.

בשנת 2023 שב לתיאטרון כשגילם את דמותו של טיגלך במחזה "חפץ" מאת חנוך לוין בתיאטרון הבימה. בשנת 2024 גילם את יאשה האבא של זאזא בהצגה "חתונה מאוחרת", המבוססת על סרטו של דובר קוסאשווילי, שעלתה בתיאטרון באר שבע בשיתוף הבימה.

בנוסף, בשנים האחרונות מעלה הדר מופע סטנדאפ משלו ברחבי הארץ.

### בטלוויזיה

ההופעה הטלוויזיונית הראשונה של הדר הייתה בשנת 1992 בתוכנית הנונסנס "נייס גיא" של גיא מרוז ויוני להב, ששודרה בערוץ 2 הניסיוני. הדר הופיע בתוכנית בגרסה ראשונית של דמות שלימים תהפוך ל"ז'וז'ו חלסטרה". בדמות זו הופיע כאלמוני בפינת הסטנדאפ בתוכנית "סופשבוע" בהנחיית דודו טופז בערוץ הראשון גם ב-1993. בתקופה זו השתתף במופעי בידור של קבוצה קומית בשם "הקומדי סטור", אשר התגלגלו בשנת 1994 לכדי תוכנית בידור טלוויזיונית בערוץ 2, תחת אותו שם - "הקומדי סטור" - ושודרה עד 1997. שם הוא הופיע לצדם של רובי דואניאס, אסף אשתר, איתי שגב וגיל ססובר. תוכנית זו התבססה על הומור נונסנס פרוע ופאנצ'ים מהירים. בתוכנית זו התגלה לקהל ונפתחה הקריירה הטלוויזיונית שלו. ב"קומדי סטור" גילם הדר את דמותו של ז'וז'ו חלסטרה (דמות שנוצרה עוד במופע הסטנד-אפ היחיד שלו) בפינה "החלסטרה של ז'וז'ו", שצחקה על הערס האולטימטיבי, והפכה לדמות קאלט אהובה ופופולרית בבידור הישראלי. תוכנית זו הוסיפה נדבך חדש לסלנג הישראלי. במקביל לתוכנית, הופק גם מופע בימתי שבו הופיעו בדרני התוכנית.

בשנת 1995, עזב את ה"קומדי סטור" בתום עונתה השנייה לטובת תוכנית בידור ואירוח בהנחייתו - "שישי שואו" אשר ירדה מהמסכים לאחר חמש תוכניות בלבד.

ב-1996 הנחה את העונה השלישית של השעשועון "עשינו עסק" בערוץ 2.

החל משנת 1997 הדר היה בין יוצרי הסיטקום הפופולרי "שמש", שם הוא גם כיכב בתפקיד הראשי - אשר חלקו מבוסס על מאפיינים אמיתיים של חייו - במשך 6 עונות עד 2004, לצד גלית גיאת ואליעד נחום. "שמש", כמו "הקומדי סטור", גם הפכה לימים לסדרת קאלט אהודה על רבים; שכן מרבית צוות "הקומדי סטור" היו גם חלק מהצוות של "שמש".
ב-2001 הנחה את תוכנית הבידור ששודרה בערוץ 2 בשם "הג'וקר", אותה ערך ארז טל.

בשנת 2002 הנחה בשידורי קשת את השעשועון "לא נפסיק לשיר", שהפך בשנת 2003 לתוכנית "כוכב נולד" - תחרות כישרונות צעירים בתחום הזמר, שהיא גרסה הישראלית לתוכנית האמריקאית "אמריקן איידול". הוא המשיך להנחות את כל יתר עונות השידור של התוכנית וכן שימש בה גם כשופט עד לשנת 2012. בעקבות הצלחת "כוכב נולד", היה בין יוצרי התוכנית "נולד לרקוד", שאותה הוא הנחה במשך שלוש העונות בה שודרה.

הדר היה שותף ליצירתה ולהפקתה של סדרת הדרמה "השיר שלנו", והוא אף שיחק בה תפקיד אורח בכמה פרקים. הסדרה שודרה ב-yes, בשידורים חוזרים בערוץ 2 ומאוחר יותר גם בערוץ 24.

בשנת 2010 השתתף בדרמת המתח "בלו נטלי", ששודרה ב-yes וב"מייד אין ישראל". הדר השתתף גם בעונה השנייה של הסדרה, אשר עלתה לשידור בשנת 2013.

הדר התארח מספר פעמים בסדרה הקומית לילדים "הפיג'מות", אותה ביים חברו לימי ה"קומדי סטור" - רובי דואניאס.

בשנים 2011–2016 הנחה את התוכנית "בית ספר למוסיקה", ספין אוף ל"כוכב נולד", שנועד לגלות כישרונות צעירים בזמרה בגילאי 8–14.

בשנת 2013, אחרי עשר שנים כמנחה "כוכב נולד", הפך הדר לשופט ב"הכוכב הבא לאירוויזיון", פורמט מחודש ל"כוכב נולד", וזאת לצד רני רהב, ריטה, אייל גולן ואסי עזר כמנחה החדש. לאחר העונה הראשונה פרש הדר מהתוכנית, ובכך סיים את השתתפותו הפעילה כמנחה וכשופט בתוכנית (וגלגולה הקודם-"כוכב נולד") במשך 11 שנים. הדר נשאר מפיק שותף של התוכנית.

בשנת 2014 השתתף בעונה החמישית של תוכנית הבידור של שידורי קשת "מועדון לילה". הדר השתתף בפאנל הקומיקאים הקבוע של התוכנית, זאת לאחר שבמהלך העונות הקודמות השתתף בתוכנית בתפקיד אורח.

בשנת 2016, הנחה את התוכנית "חדשות התנ"ך" בטלוויזיה החינוכית, לצד נלי תגר. באותה שנה עלתה הסדרה "לצבי יש בעיה", קומדיה מוקומנטרית המגוללת את נסיונותיו של הדר (בתפקיד עצמו) לחזור אל לב הפריים טיים הטלוויזיוני. הסדרה שודרה בזכיינית רשת, בערוץ 2, וזאת למעשה ההופעה הראשונה של הדר מאז עבר מקשת לרשת.

בשנת 2017 עלתה תוכנית אירוח חדשה בהנחייתו, "מחר שבת" בערוץ 2, בזכיינית רשת. זוהי הפעם הראשונה שהדר מנחה תוכנית אירוח משלו, מאז "שישי שואו" ב-1995. תוכנית זו זכתה להצלחה והוזמנה לה עונה נוספת, שעלתה פחות משבועיים לפני פיצול ערוץ 2 שבמהלכו עברה התוכנית לערוץ 13 כמו שאר תוכניות "רשת". באותה שנה הופיע עם אייל דורון בתוכנית "צביקה ואייל עושים בית ספר", תוכנית שהתמקדה בתפקיד ההורים מול מערכת החינוך, ברשת 13

בשנת 2018 החל הדר להנחות את השעשועון "The Wall" ברשת 13.

בשנת 2020 הדר הנחה את התוכנית "קומדי סטאר" ברשת 13.

בשנת 2022 החל להנחות לצידן של רותם ישראל ומירי מיכאלי את "העולם הבוקר" ברשת 13. באותה שנה השתתף הדר בסדרה "ירושלים" שמשודרת ב-HOT.

בעונת 2023/24 של ליגת העל בכדורגל החל הדר להנחות את המשדר שמלווה מדי שבוע את המשחק המרכזי בערוץ הספורט.

### בקולנוע

ב-1997 השתתף בסרט הקולנוע "עפולה אקספרס" לצדם של אסתי זקהיים ואריה מוסקונה. על תפקידו בסרט היה מועמד לפרס אופיר לשחקן הראשי הטוב ביותר.

ב-2007 גילם את יעקב וולדמן בסרט "רחמים".

ב-2013 יצא לאקרנים הסרט "לצוד פילים" של רשף לוי, בו השתתף הדר בתפקיד משני.

ב-2016 דיבב את הדמות של באסטר בסרט האנימציה "לשיר". באותה השנה גילם את אוריאל בסרט הקצר "יוקר המחיה", במסגרת מחווה לאפרים קישון.

ב-2023 גילם את שימי בסרט "לרוץ על החול".

### במוזיקה

בשנת 2010 הוציא סינגל בשם "לך תדע", אותו כתב והלחין בעצמו ועיבד טל פורר.

חיים אישיים
-----------

הדר נשוי בשנית ואב לחמישה - שלושה ילדים מאשתו הראשונה, ושניים מאשתו השנייה - וסב לנכד. בנוסף מגדל הדר גם את שני ילדיה (מנישואיה הקודמים) של אשתו השנייה, ליאת. מתגורר בשכונת צהלה בתל אביב. הדר הוא אוהד מושבע של הפועל באר שבע. והדבר בא לידי ביטוי הן בסדרה שמש, וכן הנחה את חגיגות האליפות של הקבוצה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **צביקה הדר** |
| ויקישיתוף תמונות ומדיה בוויקישיתוף: **צביקה הדר** |

* צביקה הדר, ברשת החברתית אינסטגרם
* צביקה הדר, במיזם "אישים" לתיעוד היצירה הישראלית
* צביקה הדר, במסד הנתונים הקולנועיים IMDb (באנגלית)
* צביקה הדר, באתר "אידיבי", מאגר הידע העברי לקולנוע ישראלי ועולמי
* צביקה הדר, באתר AllMovie (באנגלית)
* צביקה הדר, במסד הנתונים הקולנועיים KinoPoisk (ברוסית)
* צביקה הדר, באתר MusicBrainz (באנגלית)
* צביקה הדר, באתר Discogs (באנגלית)
* צביקה הדר, דף שער בספרייה הלאומית
* הגר רם, ‏"אני תמיד בוחר להיפגע מהמקום הכי עמוק", באתר ‏מאקו‏, 21 במאי 2009
* אלון הדר, הראשון בבידור: צביקה הדר הוא הבדרן המוביל בארץ, באתר nrg‏, 3 בפברואר 2012
* יובל אברמוביץ', "אני מודה, ביקורות רעות מעצבנות אותי", באתר ישראל היום, 25 באפריל 2012
* קטע קול קובי מידן, ‏"אנשים בלילה" עם צביקה הדר, באתר iCast‏, 29 במאי 2012
* זוהר ישראל, ‏הלב, באתר ‏מאקו‏, 29 באוגוסט 2012
* יובל אברמוביץ', כך השתנו חייו של צביקה הדר, באתר ישראל היום, 22 בנובמבר 2013
* נחום מוכיח, ריאיון - הלב הגדול של צביקה הדר, באתר הבמה, 10 בדצמבר 2013
* דור בביוף, כוכב ותיק: צביקה הדר פותח את הלב, באתר nrg‏, 2 במאי 2014
* ליאת רון, ‏צביקה הדר: "בטלוויזיה ובעיתונים יותר צהוב מבריאליטי", באתר גלובס, 3 במאי 2014
* רן בוקר, כוכב לשעבר? הדעיכה של צביקה הדר, באתר ynet, 31 בדצמבר 2014
* ערן סויסה, לצבי אין בעיה, באתר ישראל היום, 19 באוקטובר 2017
* ערן סויסה, "הפחד הכי גדול שלי הוא להפוך לפתטי": צביקה הדר חוזר, באתר ישראל היום, 27 בינואר 2022
* הטעויות המוצלחות שלי | פרק 2 - צביקה הדר, סרטון בערוץ "כאן 11 - תאגיד השידור הישראלי", באתר יוטיוב (אורך: 29:01)
* פודקאסט המוג'ו של בן בן ברוך - צביקה הדר. 1 ביוני 2023
* אפרת וכטל, ‏במקצוע שלי ההצלחה היא המוניטין והכבוד. אתה לא יכול לחיות על הכבוד, באתר ‏מאקו‏, 29 בפברואר 2024

הערות שוליים
------------

1. ↑  כרמית ראובן, רן בוקר, צביקה הדר לקה בדום לב והובהל לבית החולים, באתר ynet, 19 בספטמבר 2012
2. ↑  ענת ביין-לובוביץ', ‏צביקה הדר יוביל את קמפיין קופת-חולים מאוחדת, באתר גלובס, 18 בדצמבר 2012
3. ↑  שישי שואו, במיזם "אישים" לתיעוד היצירה הישראלית
4. ↑  תכלת סמל‏, צביקה הדר לשיר שלנו, באתר וואלה!‏, 29 במאי 2005
5. ↑  גילי איזיקוביץ, אייל גולן, ריטה, רני רהב וצביקה הדר - שופטי "כוכב נולד". ינחה: אסי עזר, באתר הארץ, 30 ביוני 2013
6. ↑  יפעת פרייז, ‏צביקה הדר פורש אחרי 11 עונות ב"כוכב נולד" ו"הכוכב הבא", באתר גלובס, 17 בספטמבר 2014
7. ↑  צביקה ואייל עושים בית ספר, באתר חדשות 13, 31 באוגוסט 2017
8. ↑  אברי גלעד מפנה את הכיסא: צביקה הדר לוהק סופית, באתר אייס, 7 בדצמבר 2021
9. ↑  גיל משעלי, ‏צביקה הדר יגיש את אולפן המשחק המרכזי בערוץ הספורט, באתר ‏מאקו‏, 14 בספטמבר 2023
10. ↑  האזינו: "לך תדע" של צביקה הדר, באתר nrg‏, 7 ביוני 2010
11. ↑  ריקי רט, ‏לצבי אין בעיה, בעיתון מקור ראשון, 25 בדצמבר 2019
12. ↑  עידן יוסף, אחרי הצנתור: צביקה הדר חוזר לצילומים, באתר News1 מחלקה ראשונה, 5 ביולי 2012

| כוכב נולד (2003–2012) |
| --- |
| מנחה | צביקה הדר |
| זוכים | נינט טייב • הראל מויאל • יהודה סעדו • ג'קו אייזנברג • בועז מעודה • ישראל בר-און • רוני דלומי • דיאנה גולבי • חגית יאסו • אור טרגן |
| מעפילי גמר אחרים | שירי מימון • שי גבסו • הראל סקעת • עדי כהן • מאיה רוטמן • מארינה מקסימיליאן בלומין • לי בירן • מיי פיינגולד • עידן עמדי • דוד לביא • אוהד שרגאי • איטן גרינברג |
| מתמודדים בולטים נוספים | כברה קסאי • אלון ליטבק • לירון לב • מיקה שדה • שירלי לילו • ליטל גבאי • מיכל רשף • הדר עוזרי • אסף אברבוך • ניצן קייקוב • אבי מאיר וענונו • עמרי רוטברד • מיכאל עינב • רועי ארז • נעמה שטרית • לבנת בן-חמו • עמיר חדד • מורן אהרוני • קנדוג • ענת אסתר חיטמן • דנה ליקוורניק • דניאל בן-חיים • חן אהרוני • מרים טוקאן • עדי אולמנסקי • אתי ביטון • איה זהבי פייגלין • לירן דנינו • עומר אדם • חובי סטאר • מורן מזוז • אדיר גץ • אבי בן אבו • אדר גולד • רוני גינוסר • נעמה כהן • תמר יהלומי |
| ערכים קשורים | טדי יזמות והפקות (חברת הפקה) |
| תוכנית אם, תוכניות בת ותוכנית המשך | לא נפסיק לשיר • נולד לרקוד • לא נפסיק לרקוד • בית ספר למוסיקה • הכוכב הבא |
| שופטים | צדי צרפתי • ריקי גל • פבלו רוזנברג • מרגלית צנעני • גל אוחובסקי • דנה אינטרנשיונל • מירי מסיקה • צביקה פיק • גידי גוב • יאיר ניצני • משה פרץ |


| הכוכב הבא |
| --- |
| שופטים | צביקה הדר (עונה 1) • ריטה (עונה 1) • רני רהב (עונה 1) • אייל גולן (עונה 1) • מוקי (עונות 1–3) • אסף אטדגי (עונות 2–3) • הראל סקעת (עונות 2–6) • קרן פלס (עונה 2–) • סטטיק ובן-אל תבורי (עונה 4–8) • אסף אמדורסקי (עונה 4–) • שירי מימון (עונה 6–) • איתי לוי (עונה 7–) • נינט טייב (עונה 8–9) • רן דנקר (עונה 9–) • עדן חסון (עונה 10–) |
| מנחים | אסי עזר (עונה 1–) • אסתי גינזבורג (עונה 1) • רותם סלע (עונה 2–) • יעל גולדמן (עונה 4, בשלב האודישנים בלבד) |
| עונות | 1 • 2 • 3 • 4 • 5 • 6 • 7 • 8 • 9 • 10 |
| זוכים | אביתר קורקוס • נדב גדג' • חובי סטאר • אימרי זיו • נטע ברזילי • קובי מרימי • עדן אלנה • תמיר גרינברג • אליאב זוהר • עדן גולן |
| מתמודדים בולטים אחרים | 

|  |  |
| --- | --- |
| עונה 1 | אריה וגיל גת • טינה איברגימוב • נוי פדלון |
| עונה 2 | איקי לוי (והראסטה היברו מן) • שרי נחמיאס |
| עונה 3 | נופר סלמאן • קיארה דופלה • שטר • ליאור מיארה • רון בוחניק • מיקה צור • עדי אברהמי • מאיר גרין • אפולו |
| עונה 4 | דיאנה גולבי • ג'ולייטה • משפחת אלייב • מיכל שפירא • שחר טבוך • ליהיא גרינר • זורה קרטבלישוילי • מיטל דה רזון |
| עונה 5 | יהונתן מרגי • חן אהרוני • עדן מאירי • רינת בר • אקסום • ניסים • ליאת בנאי |
| עונה 6 | כיתריה • שפיטה • מאיה בוסקילה • להקת שלוה • נעמה גלי כהן • אתי ביטון • עילי צ'פמן • לוס כפרוס |
| עונה 7 | אלה לי להב • אור עמרמי ברוקמן • רביב כנר • מורן אהרוני • אוהד שרגאי • לואי עלי • מועדון הקצב של אביהו פנחסוב • ניקי גולדשטיין • התבלינים • דנה לפידות • ליהי טולדנו • עטרה אוריה • שירה גבריאלוב • דניאל בן-חיים • ליאורה יצחק • איציק שמלי |
| עונה 8 | ואלרי חמאתי • שי המבר • נאור אורמיה • שי הראל • בנג'מין בוזגלו • אוריין שוקרון • נועם בנאי • דניאל זילברשטיין |
| עונה 9 | ניב דמירל • כפיר צפריר • לידר דנה • אור טרגן |
| עונה 10 | מיקה משה • אריק סיני • יונתן ביטון • עידו ברטל • יהודה סעדו |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311847605171
* ISNI: 0000 0000 6835 7365
* LCCN: no2017061978
* MusicBrainz: 9eb777e1-3309-46dc-a886-b88ba02b6198
* VIAF: 97304281
* WorldCat: lccn-no2017061978

 |